‘นริศ’ถอยตั้ง ‘ณอคุณ’ ประธาน ปตท.
นายนริศ ชัยสูตร รักษาการประธานคณะกรรมการ บริษัท ปตท.
19 ส.ค. 2554

นายนริศ ชัยสูตร รักษาการประธานคณะกรรมการ บริษัท ปตท. 
ในฐานะกรรมการและผู้แทนกระทรวงการคลัง เปิดเผยว่า ในการประชุมบอร์ดบริษัท ปตท. เมื่อวันที่ 22 ก.ค.ที่ผ่านมา ได้แจ้งลาออกจากรักษาการประธานต่อที่ประชุมอย่างเป็นทางการ และเสนอชื่อนายณอคุณ สิทธิพงศ์ ปลัดกระทรวงพลังงาน เป็นประธานคณะกรรมการบริษัท ปตท. ซึ่งได้รับการอนุมัติจากที่ประชุมอย่างเป็นเอกฉันท์
นายนริศ กล่าวว่า การลาออกสืบเนื่องจากก่อนหน้านี้ คณะกรรมการป้องกันและปราบปรามการทุจริตแห่งชาติ (ป.ป.ช.) ได้มีข้อแนะนำต่อคณะรัฐมนตรีว่า ควรหลีกเลี่ยงมิให้ข้าราชการระดับสูงเป็นประธานบอร์ดรัฐวิสาหกิจที่เกี่ยวข้องกับกิจการสาธารณูปโภค และ นายณอคุณ ได้แสดงสปิริตลาออกจากตำแหน่งประธานบอร์ด 
ต่อมาเมื่อคณะรัฐมนตรีสอบถามความชัดเจนไปยัง ป.ป.ช. ว่ามีข้อกำหนดว่าห้ามปลัดกระทรวงใดมาเป็นประธานรัฐวิสาหกิจใด ปรากฏว่า ป.ป.ช.ได้ตอบข้อหารือว่า ป.ป.ช. ไม่มีหน้าที่กำหนด ซึ่งเท่ากับว่าไม่มีข้อห้ามดังกล่าว 
“เมื่อมีความชัดเจนว่ามิได้มีข้อห้ามดังกล่าว ผมจึงขอหยุดการทำหน้าที่รักษาการประธานบอร์ด และคืนความถูกต้องให้ปลัดกระทรวงพลังงาน เป็นประธานบอร์ด ปตท.เช่นเดิม เพื่อให้การบริหาร ปตท.เป็นไปอย่างมีประสิทธิภาพ และเป็นประโยชน์อย่างแท้จริง ซึ่งกรรมการทุกคนมีมติเป็นเอกฉันท์” นายนริศ กล่าว